DEĊIŻJONI TAL-KUMMISSJONI
tal-25 ta’ Jannar 2008
li tapprova l-pjanijiet għall-2008 għall-eradikazzjoni tad-deni klassiku tal-ħnieżer fil-ħnieżer slavaġ u t-tilqim ta’ emerġenza għal dawk il-ħnieżer kontra dik il-marda fil-Bulgarija
(notifikata taħt id-dokument numru C(2008) 270)
(It-test bil-Bulgaru biss huwa awtentiku)
(2008/77/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2001/89/KE tat-23 ta’ Ottubru 2001 dwar il-miżuri Komunitarji għall-kontroll tad-deni klassiku tal-ħnieżer (1), u b’mod partikolari it-tieni subparagrafu ta’ l-Artikolu 16(1) u r-raba’ subparagrafu ta’ l-Artikolu 20(2) tagħha,
Billi:
(1)
Id-Direttiva 2001/89/KEE tintroduċi miżuri minimi tal-Komunità għall-kontroll tad-deni klassiku tal-ħnieżer. Dawk il-miżuri jinkludu d-dispożizzjoni li l-Istati Membri għandhom iressqu lill-Kummissjoni, wara l-konferma ta’ każ primarju ta’ deni klassiku tal-ħnieżer fi ħnieżer slavaġ, pjan tal-miżuri għall-eradikazzjoni ta’ dik il-marda. Dik id-Direttiva fiha wkoll dispożizzjonijiet rigward it-tilqim ta’ emerġenza tal-ħnieżer slavaġ.
(2)
Id-deni klassiku tal-ħnieżer hu preżenti fil-ħnieżer slavaġ fil-Bulgarija.
(3)
Il-Bulgarija nediet programm għas-sorveljanza u l-kontroll tad-deni klassiku tal-ħnieżer fit-territorju kollu ta’ dak l-Istat Membru. Dan il-programm għadu għaddej.
(4)
Id-Deċiżjoni tal-Kummissjoni 2006/800/KE tat-23 ta’ Novembru 2006 li tapprova l-pjanijiet għall-qerda tad-deni klassiku tal-ħnieżer fi ħnieżer slavaġ u t-tilqim ta’ emerġenza għal dawk il-ħnieżer kontra dik il-marda fil-Bulgarija (2) ġiet adottata bħala waħda mill-miżuri fil-ġlieda kontra d-deni klassiku tal-ħnieżer. Id-Deċiżjoni 2006/800/KE tapplika sal-31 ta’ Diċembru 2007.
(5)
Il-Bulgarija ressqet lill-Kummissjoni, għall-approvazzjoni fil-15 ta’ Ottubru 2007, pjan għall-2008 għall-eradikazzjoni tad-deni klassiku tal-ħnieżer fi ħnieżer slavaġ u pjan għat-tilqim ta’ emerġenza ta’ dawn il-ħnieżer fit-territorju kollu ta’ dak l-Istat Membru.
(6)
Dawk il-pjanijiet imressqa mill-Bulgarija ġew eżaminati mill-Kummissjoni u nstabu konformi mad-Direttiva 2001/89/KE. Għaldaqstant, għandhom jiġu approvati.
(7)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI
Artikolu 1
Pjan għall-eradikazzjoni tad-deni klassiku tal-ħnieżer fi ħnieżer slavaġ
Il-pjan imressaq mill-Bulgarija lill-Kummissjoni fil-15 ta’ Ottubru 2007 għall-eradikazzjoni tad-deni klassiku tal-ħnieżer fi ħnieżer slavaġ, fiż-żona kif stabbilit fil-punt 1 ta’ l-Anness, huwa approvat.
Artikolu 2
Pjan għat-tilqim ta’ emerġenza kontra d-deni klassiku tal-ħnieżer fi ħnieżer slavaġ
Il-pjan imressaq mill-Bulgarija lill-Kummissjoni fil-15 ta’ Ottubru 2007 għat-tilqim ta’ emerġenza kontra d-deni klassiku tal-ħnieżer fi ħnieżer slavaġ, fiż-żona kif stabbilit fil-punt 2 ta’ l-Anness, huwa approvat.
Artikolu 3
Konformità
Il-Bulgarija għandha tieħu l-miżuri meħtieġa biex tikkonforma ma’ din id-Deċiżjoni u tippubblika dawk l-istess miżuri. Għandha tgħarraf minnufih lill-Kummissjoni dwar dan.
Artikolu 4
Applikabbilità
Din id-Deċiżjoni għandha tapplika mill-1 ta’ Jannar 2008 sal-31 ta’ Diċembru 2008.
Artikolu 5
Destinatarju
Din id-Deċiżjoni hija indirizzata lir-Repubblika tal-Bulgarija.
Magħmula fi Brussell, 25 ta’ Jannar 2008.